Zajac, Pavol, poslanec NR SR (2014-03-26):
Ďakujem všetkým, ktorí na mňa reagovali. Najprv k rozprave. Jožko Mikloško, pýta sa, že ako sa to robí. Tak to som v úvodnom slove hovoril. Veľmi jednoducho, krátko: softvér, notebook, kábel, prídeš do firmy a stočia kilometre, koľko povieš. Ako sa to dá zistiť? No, samozrejme, v autorizovaných servisoch, keď prídete na technickú prehliadku s automobilom, prvé, čo sa vás pýtajú, je stav tachometru a oni sú napojení na celoeurópsky systém, každá seriózna značka, lebo dneska môžeš byť autom na Slovensku, zajtra vo Francúzsku a je to dosť podstatné, či si vymenil napríklad brzdy pri 180 000 kilometroch a vo Francúzsku ti niečo odíde, a nevedia, či to bolo spôsobené tým, že si najazdil veľa alebo málo. A oni to zistia. Takto sa napoja na európsky systém. Preto Česká republika chce, aby povinne všetky servisy, nielen autorizované, boli napojené na európsky informačný systém EUCARIS. Viacerí tu hovorili o tom, či trojročný trest je tvrdý alebo, alebo je to tam sadzba, trestná sadzba, do troch rokov. Ona tam už dneska je. Za pozmeňovanie identifikačných údajov automobilu je už dneska trestná sadzba do troch rokov. To znamená, ak vyrazíš výrobné číslo na karosérii alebo ho prepíšeš nejakým spôsobom, máš trestnú sadzbu do troch rokov. My len rozširujeme tento paragraf o stáčanie kilometrov. A, samozrejme, každý vyšetrovateľ, ale hlavne každý sudca bude prizerať a pozerať na to, či si stočil jedno auto alebo či to robíš dlhodobo, cielene – nechcem povedať rovno mafiánskym spôsobom – a živíš sa tým už niekoľko rokov a oklamal si niekoľko tisíc zákazníkov, tak ten sudca prihliada na to. Preto je tam sadzba do troch rokov. Chceli by ste to riešiť inak, aby to riešili živnostenské úrady odoberaním licencie. Na základe čoho budú odoberať licenciu, živnostenský úrad, na to, že tam prídeš a povieš, že niekto ti stočil kilometre? Samozrejme, ten, koho takto by si chcel postihnúť, tak sa bude brániť, že on to nerobil, a budeš mu to musieť dokázať. A ako mu to dokážeš? Ako inak, keď máme na Slovensku políciu, prokuratúru, tak nech to vyšetria. Vôbec nemám, pán Martvoň, obavu, že takto by boli postihovaní ľudia, ktorým by niekto kdesi v servise niekoľko sto kilometrov stočil. Prosím vás, bavíme sa tu o tom a prečítajte si tie prípady, keď niekto aj stotisíc kilometrov, aj viac ako stotisíc kilometrov bolo stočené. No bol ten človek oklamaný alebo nebol? Posledný prípad spred dvoch týždňov v Hospodárskych novinách. Človek z východu si kúpil vo Zvolene automobil a následne zistil, že bolo stočených 120-tisíc kilometrov. Ako sa to dá zistiť? Prídeš na STK, ktorí sú tiež na tieto informačné systémy napojení, alebo prídeš do autorizovaného servisu a tam sa pozrú cez VIN-kód a povedia, áno, pred troma mesiacmi to auto bolo niekde v servise alebo na STK-čke a malo taký a taký počet kilometrov. A keď ten automobil má menší počet kilometrov, tak, samozrejme, že boli stočené kilometre. Niektoré automobily majú aj nezávislé, ďalšie nezávisle počítadlo kilometrov. Tí, čo to robia fušersky, na kolene, ktorí stáčajú kilometre, ktorí to robia veľmi rýchle, alebo nevedia o tom, že niektoré automobily už majú nezávislé počítadlo alebo nevedia stiahnuť to nezávislé počítadlo, tak nezasiahnu do toho nezávislého počítadla. Aj cez neho sa dá zistiť skutočný stav kilometrov. Samozrejme, sú „profíci“, ktorí stiahnu stav tachometru a ešte aj to nezávislé počítadlo tachometra stiahnu. Niektorí, pri niektorých značkách s tým mali značný problém. Áno, niektoré značky to majú už tak sofistikované, že bol s tým problém, ale, samozrejme, na každú novú, na každú novinku existujú títo, títo podvodníci, vymyslia protinovinku a dokážu stiahnuť aj tieto nezávislé. Ale nedokážu zasiahnuť do medzinárodných informačných databáz, kde skutočný stav počítadla pri každej návšteve servisu, dneska autorizovaného servisu, niektoré krajiny aj odporúčanie Európskej komisie je o tom, aby v každom servise, už v každom servise majú ten počítač aj napojenie na internet, aby tam ten stav tachometru zaznamenali, a tak by sa to dalo posudzovať. Pardon. Aj tie dopravné úrady v Českej republike budú popri každom prepise automobilu kontrolovať stav tachometru cez tieto medzinárodné informačné systémy. Chcem povedať aj kolegovi Martvoňovi, nechcem, aby to vyzeralo ako nejaký osobný pingpong, ale naozaj na jednej strane hovoríte, že odsudzujete stáčanie tachometrov. Na druhej strane to teraz nechcete riešiť, lebo to predkladá opozičný politik, a má sa to riešiť nejako inak, cez živnostenské úrady a kadejako. Ja vám musím povedať, že politiku chápem ako službu občanom. Svoju angažovanosť, či na komunálnej úrovni, alebo na straníckej úrovni, alebo posledné 2 roky ako poslanec Národnej rady, chápem ako službu občanom. My tu v Národnej rade máme riešiť problémy, každodenné problémy občanov, ktoré sa ich dotýkajú, a takto sa tu snažím pôsobiť, a preto som spolu s odborníkmi pristupoval ku riešeniu tohto problému, ktorý som tu predniesol aj so svojimi kolegami. Vy si myslíte, že v tom Nemecku, Belgicku, tuším že vo Francúzsku, v Holandsku, v Spojených štátoch amerických, že sú nejakí hlúpejší ľudia? Že tiež sa nezamýšľali nad tým, že sa to dá nejako inak? No nedá sa. Musím sa ísť tvrdo na tých podvodníkov, ktorí hromadne okrádajú občanov, sa musí, musí nastaviť tvrdé pravidlo a ja si myslím, že, ako som to už povedal, bude to mať nielen trestnoprávny účinok. Ja neočakávam, že 130 000 vyšetrovaní sa spustí prijatím takého návrhu zákona, ale v niekoľko exemplárnych prípadoch tých hromadných podvodníkov, ktorí začnú takto vyšetrovať, tak tí ostatní sa minimálne zamyslia, či to budú robiť. Bude to mať odstrašujúci aj výchovný účinok. Tak ako aj vo svete. Aj v Nemecku sa stáčajú kilometre, aj v tých Spojených štátoch, ale keď vás zastavia s takýmto automobilom, tak vám ten automobil odoberú. V Spojených štátoch sú najprísnejšie kritériá. V Európe ideme na to trošku inak, a preto s kolegami, teda s odborníkmi zo spoločnosti SOVA sme si osvojili nemecký model, ktorý, si myslíme, že by bol najvhodnejší aj pre Slovensko. Tí, čo odsudzujete stáčanie tachometrov, chcem vás poprosiť o podporu v prvom čítaní. Ďakujem. (Potlesk.)